KIRJALLINEN KYSYMYS E-3063/01

esittäjä(t): Erik Meijer (GUE/NGL) komissiolle

(7. marraskuuta 2001)

Aihe: Lokakuun 8. päivänä 2001 tapahtunut lento-onnettomuus ja maatutkan toimintahäiriö suljettavalla mutta toistaiseksi auki olevalla Milanon vanhalla Linaten lentokentällä

1. Voiko komissio vahvistaa, että maatutkan pitkäaikainen toimintahäiriö oli syynä 8. lokakuuta 2001 tiheässä sumussa Linaten vanhan lentokentän (Aeroporto Internazionale Enrico Forlanini) kiitoradalla tapahtuneeseen törmäykseen, jossa Kööpenhaminaan matkalla ollut SAS-lentoyhtiön MD-87-kone ja yksityinen Cessna-kone törmäsivät ja jossa molempien koneiden matkustajat ja henkilöstö sekä neljä lentokenttätyöntekijää menehtyivät?

2. Olivatko Linatea käyttävät lentoyhtiöt yleisesti tietoisia edellisessä kysymyksessä tarkoitetuista olosuhteista? Mikä on syynä, jos näin ei ole?

3. Miten komission mukaan voi syntyä tilanne, jossa Linaten lentokenttä on toiminut pitkään ilman maatutkaa?

4. Onko EU:n jäsenvaltioiden lentokentillä sallittua olla käyttämättä maatutkaa joko tilapäisesti tai kokonaan? Mikä on syynä, jos näin on?

5. Milloin Linaten lentokenttä, joka sijaitsee liian lähellä kaakkoista kaupunginrajaa, suljetaan lopullisesti, sillä se on pitänyt sulkea jo kauan sen jälkeen, kun turvallisella etäisyydellä Milanosta Ticino-joesta luoteeseen sijaitseva uusi Malpensan lentokenttä avattiin?

6. Mikä on ollut syynä siihen, että lentoliikennettä ei ole siirretty nopeasti ja täysimääräisesti Linatesta Malpensaan sen jälkeen, kun Malpensa on lopulta saatu liitettyä rautatieverkostoon?

7. Johtuvatko Linaten turvallisuusongelmat muun muassa siitä, että koska lentokenttä kuitenkin pian suljetaan, uusia investointeja ei enää tehdä, vaikka lentokenttä on kuitenkin suunnitelmista poiketen yhä auki sen vuoksi, että voidaan vastata kasvavan lentoliikenteen vastaanottokykyyn?

8. Mihin toimiin näiden lentokenttien suhteen ryhdytään, jotta sulkemisajankohtaa koskevista epäselvyyksistä ja siirtymäkaudella turvallisuuden kannalta välttämättömistä investoinneista päästään lopulta selvyyteen?

9. Mitä komissio on oppinut tästä onnettomuudesta Euroopan lentokenttien yleisen turvallisuuden suhteen?

Loyola de Palacion komission puolesta antama vastaus

(11. tammikuuta 2002)

Arvoisan parlamentin jäsenen tarkoittamaa onnettomuutta tutkitaan paraikaa siviili-ilmailun onnettomuuksien ja vaaratilanteiden tutkinnan perusperiaatteista 21. marraskuuta 1994 annetun neuvoston direktiivin 94/56/EY(1) mukaisesti. Riippumattomassa tutkimuksessa on tarkoitus selvittää tapahtumat, analysoida ne, määrittää onnettomuuden syyt ja antaa suosituksia turvallisuuden tason parantamiseksi. Niin kauan kuin tutkimus on vielä kesken, komissio ei katso voivansa antaa lausuntoja onnettomuudesta. Komissio sitoutuu kuitenkin antamaan tarvittavat ehdotukset, jos tutkimuksissa käy ilmi, että alalla tarvitaan yhteisön toimia. Tällä hetkellä yhteisöllä ei itse asiassa ole lainsäädäntöä lentoasemalaitteistoista, vaan niitä koskee sen jäsenvaltion lainsäädäntö, jossa lentokenttä sijaitsee.

Mitä tulee Linaten mahdolliseen sulkemiseen ja palvelujen siirtämiseen Malpensaan, lentoasemajärjestelmien perustaminen ja liikenteen jakaminen kyseisten lentokenttien välillä kuuluvat yhteisön lentoliikenteen harjoittajien pääsyä yhteisön sisäisen lentoliikenteen reiteille koskevan, 23. heinäkuuta 1992 annetun neuvoston asetuksen (ETY) N:o 2408/92(2) mukaisesti pääasiassa jäsenvaltioiden toimivaltaan. Komission tehtävä rajoittuu sen varmistamiseen, että mahdollisissa siirroissa noudatetaan syrjimättömyyden ja suhteellisuuden periaatteita.

Yhtenäistä eurooppalaista ilmatilaa koskevat komission ehdotukset(3) johtavat sellaisten sääntöjen antamiseen, joiden mukaan tietynlaisten laitteiden käyttö on pakollista erityisesti uusien turvallisuusjärjestelmien kuten satelliittiradionavigoinnin ottamiseksi käyttöön koordinoidusti ja nopeasti ilmaliikenteen hallinnassa.

(1) EYVL L 319, 12.12.1994.

(2) EYVL L 240, 24.8.1992.

(3) KOM(2001) 564 lopullinen.